Sklep I Up 90/2009
Datum: 2009-03-11T01:00:00.000+01:00
ecli: ECLI:SI:VSRS:2009:I.UP.90.2009
opravilna_stevilka_ii_stopnje: Sklep UPRS U 353/2007
sodisce: Vrhovno sodišče
oddelek: Upravni oddelek
podrocje: UPRAVNI SPOR
institut: pritožba, ki jo vloži stranka sama - postulacijska sposobnost - zavrženje

## Jedro

Po določbi drugega odstavka 22. člena ZUS-1 lahko pritožbo v upravnem sporu vloži stranka sama ali njen pooblaščenec, če imata opravljen pravniški državni izpit.

## Izrek

Pritožba se zavrže.

## Obrazložitev

1. Zoper sklep o zavrnitvi predloga za oprostitev plačila sodnih taks je tožeča stranka sama dne 13. 2. 2009 vložila pritožbo.

2. Pritožba ni dovoljena.

3. Po določbi drugega odstavka 22. člena Zakona o upravnem sporu (ZUS-1) lahko dejanja v postopku s pritožbo opravlja stranka samo po pooblaščencu, ki ima opravljen pravniški državni izpit. Ustavnost te določbe je presojalo Ustavno sodišče RS in v odločbi U-I-69/2007-36 z dne 4. 12. 2008 (Ur. l. RS, št. 119/08) ugotovilo, da ni v neskladju z Ustavo.

4. Glede na določbo prvega odstavka 22. člena ZUS-1 se za vprašanja postopka, ki v ZUS-1 niso urejena, primerno uporabljajo določbe Zakona o pravdnem postopku (ZPP). Ta v četrtem odstavku 86. člena določa, da sme pravdna dejanja v postopku opravljati tudi stranka sama ali njen zakoniti zastopnik v primerih, če imata opravljen pravniški državni izpit. 5. Po določbi četrtega odstavka 343. člena ZPP (v zvezi s prvim odstavkom 22. člena ZUS-1) je pritožba nedovoljena, če jo je vložila oseba, ki ni imela te pravice.

6. Ker je pritožnik sam po zakonitem zastopniku vložil pritožbo in ni ta niti v postopku pred sodiščem prve stopnje niti v pritožbi izkazal in tudi ne zatrjeval, da ima opravljen pravniški državni izpit, je torej pritožbo vložila oseba, ki te pravice nima. Na podlagi 336. člena ZPP (v zvezi s prvim odstavkom 22. člena ZUS-1) se v postopku s pritožbo ne uporabljajo določbe 108. člena ZPP o vračanju nepopolnih vlog v dopolnitev, zato Vrhovno sodišče pritožnika ni pozivalo k dopolnitvi pritožbe, v kateri bi lahko izkazal sposobnost za njeno vložitev, ampak je njegovo pritožbo zavrglo kot nedovoljeno.

7. O zadevi je odločala sodnica poročevalka na podlagi prvega odstavka 346. člena ZPP (v zvezi s prvim odstavkom 22. člena ZUS-1), ki določa, da lahko nedovoljeno pritožbo zavrže s sklepom že sodnik poročevalec, če ob preizkusu ugotovi, da pritožba ni dovoljena in če tega ni storil že predsednik senata sodišča prve stopnje.